PROVEDBENA UREDBA KOMISIJE (EU) 2023/115

оd 16. siječnja 2023.

o izmjeni Provedbene uredbe (EU) br. 540/2011 u pogledu produljenja roka važenja odobrenja aktivne tvari dimoksistrobin

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 17. prvi stavak,

budući da:

(1) U dijelu A Priloga Provedbenoj uredbi Komisije (EU) br. 540/2011 (2) utvrđene su aktivne tvari koje se smatraju odobrenima na temelju Uredbe (EZ) br. 1107/2009.

(2) Provedbenom uredbom Komisije (EU) 2021/2068 (3) rok važenja odobrenja aktivne tvari dimoksistrobin produljen je do 31. siječnja 2023.

(3) Podnesen je zahtjev za produljenje odobrenja aktivne tvari dimoksistrobin u skladu s Provedbenom uredbom Komisije (EU) br. 844/2012 (4).

(4) Iako je dostupna izjava (5) Europske agencije za sigurnost hrane (EFSA) o ocjeni aktivne tvari dimoksistrobin i Komisija je već pokrenula rasprave u Stalnom odboru za bilje, životinje, hranu i hranu za životinje, i dalje se čini da će odobrenje vjerojatno isteći prije donošenja odluke o produljenju. S obzirom na to i budući da su razlozi za kašnjenje izvan kontrole podnositelja zahtjeva, potrebno je produljiti rok važenja odobrenja te aktivne tvari za ograničeno razdoblje kako bi se omogućio dovršetak ocjene potrebne za donošenje odluke o zahtjevu za produljenje odobrenja.

(5) Ako Komisija donese uredbu kojom se utvrđuje da se odobrenje dimoksistrobina ne produljuje jer nisu ispunjena mjerila za odobravanje, Komisija kao datum isteka određuje isti datum koji je vrijedio prije donošenja ove Uredbe ili datum stupanja na snagu uredbe kojom se utvrđuje da se odobrenje aktivne tvari ne produljuje, ovisno o tome koji je datum kasniji. Ako donosi uredbu kojom se utvrđuje da se odobrenje dimoksistrobina produljuje, Komisija će nastojati, u skladu s okolnostima, odrediti najraniji mogući datum primjene.

(6) Provedbenu uredbu (EU) br. 540/2011 trebalo bi stoga na odgovarajući način izmijeniti.

(7) Budući da aktualni rok važenja odobrenja dimoksistrobina istječe 31. siječnja 2023., ova bi Uredba trebala stupiti na snagu što prije.

(8) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. U dijelu A Priloga Provedbenoj uredbi (EU) br. 540/2011 u šestom stupcu, „Prestanak odobrenja”, u retku 128., dimoksistrobin, datum se zamjenjuje datumom „31. siječnja 2024.”.

Članak 2. Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. siječnja 2023. Za Komisiju Predsjednica Ursula VON DER LEYEN

(1) SL L 309, 24.11.2009., str. 1.

(2) Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

(3) Provedbena uredba Komisije (EU) 2021/2068 оd 25. studenoga 2021. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari benfluralin, dimoksistrobin, fluazinam, flutolanil, mekoprop-P, mepikvat, metiram, oksamil i piraklostrobin (SL L 421, 26.11.2021., str. 25.).

(4) Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

Iako je Provedbena uredba (EU) br. 844/2012 stavljena izvan snage Provedbenom uredbom Komisije (EU) 2020/1740 (SL L 392, 23.11.2020., str. 20.), odredbe o produljenju odobrenja aktivnih tvari utvrđene u Provedbenoj uredbi (EU) br. 844/2012 i dalje se primjenjuju u skladu s člankom 17. Provedbene uredbe (EU) 2020/1740.

(5) EFSA (Europska agencija za sigurnost hrane), 2022. Statement concerning the assessment of environmental fate and behaviour and ecotoxicology in the context of the pesticides peer review of the active substance dimoxystrobin (Izjava o ocjeni sudbine i ponašanja u okolišu te ekotoksikologije u kontekstu stručnog pregleda pesticida za aktivnu tvar dimoksistrobin). EFSA Journal 2022.; 20(11):7634. https://doi.org/10.2903/j.efsa.2022.7634.